寄友卿窄韻一首
作者：葛勝仲
朝代：宋

paragraphs: 昔子遊魯中，飄然起幽棲。
翛翛一書簏，長物無所攜。
辛勤涉長道，足趼面目黧。
自言寡聞識，走俗多沉迷。
今不勇自奮，蹉跎將噬臍。
類渇欲石髄，如矇想金篦。
来簉胄子席，求言學端倪。
嗟予淺聞道，太倉之一稊。
松菊有荒徑，桃李無成蹊。
胡能使糓似，每每頳顔低。
晨昏不予舍，三歲改攝提。
對案但苜蓿，有黍多無鷄。
一笑爲流啜，甘若羊新刲。
秋霜八九月，絺綌臨風凄。
寧甘范叔寒，不求故人綈。
夜窗經與史，短檠照栖栖。
靡曼一不顧，端如金日磾。
嘉子甚年少，老成同齒齯。
照庭真玉樹，飣座稱佳梨。
爲文頗挺拔，絕去翰墨畦。
聲華出諸彦，籍籍喧青齊。
遂收濟北薦，謂即辭蒿藜。
如何尚齟齬，時命多乖暌。
方今天子聖，隆學古與稽。
美化浹遼夏，文星動婁奎。
郡邑各黌宇，夏屋華榱題。
師儒自廷授，望實多金閨。
大烹極鼎味，豈復嗟鹽齏。
月書季有考，升舍兹其梯。
吾邦矧多士，擅富浙水西。
文華燦星斗，光彩騰虹霓。
似聞與二難，同起公堂躋。
侃侃共輝映，乳酪兼酥醍。
文高各揚邁，質美皆懸黎。
生資固不凡，器用况已犀。
先生力推引，同志無傾擠。
亨塗可自致，如車資軏輗。
明年抜寒俊，一封下芝泥。
鄉校佇賓貢，跋馬登隋堤。
談笑取通顯，豈直組與圭。